钦定古今图书集成/明伦汇编/氏族典/第501卷 > 《苏州府志》 > 陆澄
## 钦定古今图书集成/明伦汇编/氏族典/第501卷 > 《苏州府志》 > 陆澄

按《南齐书陆澄传》：“澄字彦渊，吴郡吴人也。祖邵，临海
太守。父瑗，州从事。澄少好学，博览无所不知，行坐眠
食，手不释卷。起家太学博士。宋泰始初，为尚书殿中
郎，转通直郎，兼中书郎，寻转兼左丞。泰始六年，转著
作正员郎，除安成太守。建元元年，免官，白衣领职。明
年，转给事中、秘书监，迁吏部。永明元年，转度支尚书”，
寻领国子博士。王俭自以博闻多识，集学士何宪等
盛自商略。澄待俭语毕，然后谈所遗漏数百千条，皆
俭所未睹，俭乃叹服。转散骑常侍，寻领国子祭酒。竟
陵王子良得古器，小口方腹，而底平可将七八升，以
问澄。澄曰：“此名《服匿》。”单于以与苏武。子良后详视器
底，有字髣髴可识，如澄所言。隆昌元年，转光禄大夫，
加散骑常侍。未拜，卒，年七十。谥靖子。